**UNIUNEA NAŢIONALĂ A BAROURILOR DIN ROMÂNIA**

***COMISIA PERMANENTĂ***

**DECIZIA nr. 162**

***17-18 mai 2024***

**Comisia Permanentă a Uniunii Naționale a Barourilor din România**, în ședința din ***17-18 mai 2024,*** în baza dispozițiilor art. 67 alin. (1) lit. a) și j) din Legea nr. 51/1995 privind organizarea și exercitarea profesiei de avocat, republicată, cu modificările și completările ulterioare, a examinat **cererea de apărare a reputației profesionale**formulată de **doamna avocat TEODORA PAROLEA-MOGA**, din cadrul Baroului ***SIBIU***.

1. **STAREA DE FAPT**

Sub nr. 434-ORG-2023/11.12.2023, a fost înregistrată cererea Baroului Sibiu de apărare a reputației profesionale formulată de Doamna Avocat Teodora Parolea-Moga, avocat definitiv în cadrul Baroului Sibiu.

S-a invocat defăimarea publică a profesiei de către numitul Marinescu Cristian, în data de 04.11.2023, prin intermediul rețelelor de socializare. Doamna Avocat Teodora Parolea-Moga este reprezentanta convențională a societății ALTECO S.R.L., care are calitatea de reclamantă într-un litigiu privind protecția proprietății intelectuale, împotriva societății CHRISTIAN CAR S.R.L., aceasta din urmă fiind administrată de numitul Marinescu Cristian. Curtea de Apel Alba-Iulia a admis apelul declarat de ALTECO S.R.L., obligând CHRISTIAN CAR S.R.L. să înceteze să utilizeze marca înregistrată de ALTECO S.R.L., aceasta din urmă declanșând procedura de executare silită. În vederea unei rezolvări amiabile a litigiului, numitul Marinescu Cristian a contactat-o telefonic pe Doamna Avocat Teodora Parolea-Moga în data de 25.10.2023, pentru a intermedia o întâlnire cu reprezentantul legal al ALTECO S.R.L..

În data de 04.11.2023, Doamna Avocat Teodora Parolea-Moga a luat la cunoștință despre publicarea pe rețeaua TikTok și pe rețeaua Facebook, de către Marinescu Cristian, a unui videoclip în care prezenta publicului larg conversația telefonică privată avută cu doamna avocat. În videoclip era vizibil numărul de telefon al doamnei avocat, putând fi astfel ușor identificată. De asemenea, doamna avocat nu și-a dat acordul pentru înregistrarea conversației telefonice. Videoclipul postat pe rețeaua TikTok a atins în aproximativ 10 ore de la publicare un număr de peste 60.000 de vizualizări și 15 comentarii. Numitul Marinescu Cristian a adresat jigniri Doamnei Avocat Teodora Parolea-Moga, inclusiv apelativul *o hoață*. Comentariile făcute la postare au amplificat denigrarea doamnei avocat, precum și a profesiei de avocat în ansamblu. Au fost postate comentarii de genul: *toți sunt corupți*, *este meseria lor. Niciun avocat nu o să te apere la vreo problemă*, *aceasta este reforma justiției în România cea mai mare mafie care a creat Statul Medieval Mafiot*, *cei mai mari escroci și corupți, în justiție se găsesc. Asta-i justiția!!!*, *escroaca diplomată*.

Au fost atașate capturi de ecran care dovedesc cele de mai sus.

1. **TEMEI DE DREPT**

Potrivit art. 67 alin. (1) lit. j) din Legea nr. 51/1995 republicată și modificată, *comisia permanentă a U.N.B.R. are următoarele atribuții: are obligația să apere reputația profesională a avocatului, la cererea acestuia, pe baza cercetărilor şi a propunerilor înaintate de consiliul baroului din care face parte.*

Potrivit art. 881 din Statutul Profesiei de Avocat, *la cererea avocatului, Comisia permanentă a U.N.B.R. are obligația să apere reputația profesională a acestuia, dacă cercetările întreprinse şi propunerile înaintate de consiliul baroului din care face parte avocatul fundamentează acest demers*.

1. **PROCEDURA**

În ședința Comisiei Permanente din 26-27.01.2024, s-a decis desemnarea domnului avocat Sergiu I. STĂNILĂ, decanul Baroului Timiș, Vicepreședinte UNBR în calitate de raportor în ce privește cererea formulată de Doamna Avocat Teodora Parolea-Moga, avocat definitiv în cadrul Baroului Sibiu, de apărare a reputației profesionale.

În acord cu prevederile de mai sus, având în vedere cererea formulată de Doamna Avocat Teodora Parolea-Moga, Consiliul Baroului Sibiu propune admiterea cererii de apărare a reputației.

1. **CONSTATĂRI**

Verificând cererea formulată, argumentele invocate de avocatul petent, înscrisurile depuse în probațiune, punctul de vedere al Consiliului Baroului Sibiu, precum și prevederile legale, Comisia Permanentă constată următoarele:

1. Potrivit art. 3 alin. (1) lit. b) din Legea nr. 51/1995 republicată, *activitatea avocatului se realizează prin: asistență şi reprezentare juridică în fața instanțelor judecătorești, a organelor de urmărire penală, a autorităților cu atribuții jurisdicționale, a notarilor publici şi a executorilor judecătorești, a organelor administrației publice şi a instituțiilor, precum şi a altor persoane juridice, în condițiile legii.*

În condițiile în care postarea de pe rețelele de socializare (spațiu public), prin ea însăși sau prin comentariile pe care le-a generat, a transmis în mod direct apelative injurioase la adresa avocatului care și-a exercitat o atribuție legală, apreciez că aceasta este de natură a afecta grav imaginea și prestigiul avocatului, generând îndoieli majore și nejustificate privind probitatea sa profesională. O asemenea manifestare, dublată de comentariile jignitoare postate de cititori, este de natură a afecta prestigiul întregului corp profesional al avocaților, rolul și recunoașterea de care se bucură profesia de avocat în rândul profesiilor juridice și al societății, ceea ce până la urmă are drept rezultat afectarea dreptului la apărare al justițiabilului.

Prestigiul avocatului și al profesiei de avocat rezultă din prevederile Legii nr. 51/1995 republicată și modificată. Astfel, potrivit art. 4 din Lege, *în exercitarea profesiei şi în legătură cu aceasta avocatul este protejat de lege*. Potrivit art. 38 alin. (1) din Lege, *în exercitarea profesiei, avocații sunt parteneri indispensabili ai justiției, ocrotiți de lege, fără a putea fi asimilați funcționarilor publici, cu excepția situațiilor în care atestă identitatea părților, a conținutului sau datei unui act*.

2. Potrivit art. 10 alin. 1 din Statutul Profesiei de Avocat, *orice comunicare sau corespondență profesională între avocati, între avocat şi client, între avocat şi organele profesiei, indiferent de forma în care a fost făcută, este confidențială*. Potrivit art. 10 alin. (4) din Statutul Profesiei de Avocat, *corespondența şi informațiile transmise între avocați sau între avocat şi client, indiferent de tipul de suport, nu pot fi în niciun caz aduse ca probe în justiție şi nici nu pot fi lipsite de caracterul confidențial*.

În acord cu prevederile precitate, publicarea de către numitul Marinescu Cristian a convorbirii telefonice private purtate cu doamna avocat, înregistrată fără acordul acesteia din urmă, este de natură a afecta confidențialitatea de care se bucură raportul juridic dintre avocat și clientul său, confidențialitate care acoperă, în concepția legiuitorului și toate activitățile profesionale pe care avocatul le întreprinde în interesul clientului său.

Prin urmare, în baza dispozițiilor art. 67 alin. (1) lit. a) și j) din Legea nr. 51/1995 privind organizarea și exercitarea profesiei de avocat, republicată, cu modificările și completările ulterioare, Comisia Permanentă

**D E C I D E :**

**Art. 1. –** Se admite cererea de apărare a reputației profesionale a **doamna avocat TEODORA PAROLEA-MOGA**, din cadrul Baroului ***SIBIU***.

**Art. 2. –** Comisia Permanentă va emite un comunicat de presă privind admiterea cererii de apărare profesională menționată la art. 1, care va fi dat publicității pe site-ul [www.unbr.ro](http://www.unbr.ro) și care va fi transmis Baroului SIBIU și către **doamna avocat TEODORA PAROLEA-MOGA**.

**Art. 3. –** Prezenta decizie se comunică către **doamna avocat TEODORA PAROLEA-MOGA** și Baroul SIBIU.

**C O M I S I A P E R M A N E N T Ă**